Polisie skiet twee dood tydens rooftogFoto: SAPD Twee rowers het hul rieme styfgeloop toe hulle en twee makkers ŉ vragmotor probeer beroof het naby Mthatha in die Oos-Kaap. Lede van die taktiese reaksie-eenheid het Woensdag die R61 by Baziya tussen Mthatha en Engcobo gepatrolleer toe hulle op die rooftog afgekom het. “Vier verdagtes het ŉ vragmotor van ŉ bakkery beroof. Die verdagtes het op die polisiebeamptes losgebrand en ŉ skietgeveg het uitgebreek. Een van die verdagtes is noodlottig gewond,” het kapt. Khaya Tonjeni, polisiewoordvoerder, gesê. Die ander verdagtes het op die vlug geslaan en een van die beamptes het hulle agternagesit. “Die verdagtes het op die beampte losgebrand en hy het teruggeskiet en een van die verdagtes noodlottig gewond.” Daar is ongelisensieerde vuurwapens en ammunisie in die oorledenes se besit gevind. Die vuurwapens sal vir ballistiese toetse gestuur word om te bepaal of dit in die uitvoer van enige ander misdaad gebruik is. Die polisie ondersoek sake van gewapende roof, die besit van ongelisensieerde vuurwapens en ammunisie en poging tot moord. Daar is ook met twee geregtelike doodsondersoeke begin. Die onafhanklike polisie-ondersoekdirektoraat (Opod) is van die voorval in kennis gestel.